Ńdɔ fɔ́ɔ́ Yóbo a ngávə́ ǹkɔ̄bɔ̄ mɔ́, nyé nâ: 2Bə́bə́lá, kíŋ ayɔŋ é nə ábə̄ mínā, ńdɔ̄ áfə fəg yayi wú ai mínā eyɔŋ. 3Ma mə nə́ fɔ́ɔ́ fə ai fəg anə́ mínā, mâ dǎŋ kig fɔ́ɔ́ éngɔ̄ngɔ́l á lodo mínā, zá fɔ̄ɔ̄ ā yégan é mam myádzo ? 4Mə nə ewoe loe bə́mvóé báma, éma yǎ makɔ́golan ai Zambá yǎ ā kadəgə ma yalan. Ewoe loě bod, é nə̄ sósōō mod, ényɔ́ á nə̄ təge ai atɔ́n[1]. 5Ebyandí ai é dzam á nə́ ábē ! Éyə fɔ́ɔ́ ébá bə́ nə́ mvɔ̄m bákad fə̌m dzō nālá. Ényɔ́ məkǒl mə́ tíe yǎ á sí, a nə fɔ́ɔ́ ai dzóm hə ebyandí ábǒg tē. 6Dá mvɔí dzɔɔ e tɔá tə́ á bibə̌m biziligǎn, bə́ nə á myə̄ə̄ŋ ébá bábyandi Zambá, tɔ ényɔ́ a káb Zāmba á wɔ́ wóé[2]. 7Tám síg sílī tsíd, yâyi fɔ́ɔ́ wa yə́gələ, anɔ̌n yā yób lâyi wa dɔ́ kad. 8Lɛ́ɛ́gɛ ai sí, é və wa fəg, kɔ̌s yā máŋ yâyi wa dɔ́ lɛ̂. 9Amú zá ayə́gan á zāŋ dzābán naa “wɔ́ Zāmbá ńgɔ̄ wábɔ mam mə́tē mə́sə”. 10Nyé yǎ á bələ́ ńsīsīm é dzóm ésə̄ é və̄ə̄ á dwé díé étēde, ai m̀həbə̌ yā miǹson mí mod ósə.